‘किसानों को जैविक खेती के लिए प्रेरित करें वैज्ञानिक’
जयपुर| राजस्थानकिसान आयोग के अध्यक्ष और पूर्व मंत्री प्रो. सांवर लाल जाट ने वैज्ञानिकों से आह्वान किया कि वे जैविक खेती को बढ़ावा देने के लिए किसानों को प्रेरित करें और इसके लिए उनको प्रक्रिया के बारे में पूरी जानकारी दें। उन्होंने किसानों को नकली बीजों से होने वाले नुकसान से बचाने के इंतजाम करने पर जोर दिया। प्रो. जाट शनिवार को जोबनेर में श्री कर्ण नरेंद्र कृषि विश्वविद्यालय की ओर से आयोजित किसान मेले और कृषक सम्मान समारोह में मुख्य अतिथि के रूप में बोल रहे थे। इस मौके पर उत्कृष्ट उत्पादक किसानों को पुरस्कृत किया गया। कार्यक्रम की अध्यक्षता विश्वविद्यालय के कुलपति प्रो. प्रवीण सिंह राठौड़ ने की। मेले के दौरान कृषि कार्यों से संबंधित प्रदर्शनियां भी लगाई गई थी। इस मौके पर भास्कर के ललित शर्मा सहित अन्य मीडिया से जुड़े पत्रकारों को प्रशस्ति पत्र देकर सम्मानित किया गया। इस मौके पर कुलपति प्रो. प्रवीण सिंह राठौड़ और मेला संयोजक डॉ. एन.के. शर्मा ने भी विचार रखे।
प्रो. जाट ने कहा कि पानी का कम से कम का उपयोग करते हुए अधिकतम उत्पादन लेने वाली तकनीक के बारे किसानों को बताना चाहिए। उन्होंने कहा कि फसल खराबे के आकलन के लिए पटवारी के साथ कृषि विशेषज्ञ को लगाने की अनिवार्यता भी लागू करने के लिए सरकार को पत्र लिखा जाएगा। उन्होंने कहा कि ओलावृष्टि मामले में अब प्रधानमंत्री नरेंद्र मोदी ने पहले करते हुए 30 फीसदी खराबा होने पर भी मुआवजा देने का प्रावधान कर दिया है।
कृषक सम्मान समारोह में प्रो. सांवर लाल ने किया आह्वान, भास्कर के ललित शर्मा का सम्मान
hin_Deva hin_Deva hin_Deva hin_Deva